สังศิตหนุนหวยตู้แก้สลากแพง แนะเลิกส่งกรรมการตัวแทนรัฐ
สังศิตหนุนออกหวยตู้ขาย 40/80 บาท แนะรัฐเลิกส่งตัวแทนนั่งกรรมการ ปิดทางจัดสรรโควตาผ่านบอร์ด
9 พ.ค. 2558

สังศิตหนุนออกหวยตู้ขาย 40/80 บาท แนะรัฐเลิกส่งตัวแทนนั่งกรรมการ ปิดทางจัดสรรโควตาผ่านบอร์ด
นายสังศิต พิริยะรังสรรค์ คณบดีวิทยาลัยนวัตกรรมสังคม มหา วิทยาลัยรังสิต และสมาชิกสภาปฏิรูปแห่งชาติ (สปช.) เปิดเผยถึงแนวทางแก้ไขปัญหาสลากเกินราคาว่า สำนักงานสลากฯ ต้องเพิ่มผลิตภัณฑ์ใหม่ ซึ่งเห็นด้วยที่ ครม.อนุมัติการเพิ่มช่องทางจำหน่ายด้วยเครื่องจำหน่ายอัตโนมัติ โดยคณะกรรมการสลากฯ ชุดใหม่ต้องจัดสรรสลากที่หมดสัญญาบางส่วนมาขายผ่านตู้ และกำหนดให้ผู้ค้าสามารถเลือกซื้อสลาก 2 ตัว 3 ตัวได้ เพราะคนส่วนใหญ่มักเลือกซื้อสลาก 2 ตัว 3 ตัวเท่านั้น หากนำสลากที่หมดสัญญาไปบรรจุขายผ่านเครื่องได้ทั้งฉบับ 40 บาท หรือใบละ 80 บาท จะทำให้ราคาลดลงเหลือใบละ 80 บาท 
อย่างไรก็ตาม การเข้าไปแก้ปัญหาที่สั่งสมมานาน คณะกรรมการ สลากฯ จะต้องมีธรรมาภิบาลและต้องไม่มีผลประโยชน์ทับซ้อน โดยเฉพาะตัวแทนจากรัฐเช่น กระทรวงการคลัง กระทรวงมหาดไทย แต่ได้รับผลประโยชน์จากการจัดสรรโควตาสลาก ไม่ควรนั่งเป็นคณะกรรมการ และหากยังจัดสรรโควตาให้ผู้ค้ารายเดิมที่ไม่มีประสิทธิภาพ ปัญหาก็จะกลับมาเหมือนเดิม 
ด้าน นายวิสุทธิ์ ศรีสุพรรณ รมช.คลัง กล่าวว่า ในสัปดาห์หน้าจะมีความชัดเจนการแก้ไขปัญหาราคาสลาก โดยเตรียมส่ง 2 รายชื่อตัวแทนจากกระทรวงการคลังและกรมบัญชีกลาง นั่งในคณะกรรมการสลากฯ ตามคำสั่ง พล.อ.ประยุทธ์ จันทร์โอชา นายกรัฐมนตรี ที่ใช้อำนาจตามมาตรา 44 
รายงานข่าวจากกระทรวงการคลัง เปิดเผยความคืบหน้าร่าง พ.ร.บ.สลากกินแบ่งรัฐบาล ว่า อยู่ระหว่างการตรวจสอบของคณะกรรมการกฤษฎีกาในขั้นสุดท้าย คาดว่าในสัปดาห์หน้าจะเสนอเข้าที่ประชุมคณะรัฐมนตรีได้